**1.2 Človekove pravice in sobivanje**

**1.2.1 Katere vrste (človekovih) pravic obstajajo in kakšno je njihovo razmerje do svobode in oblasti?**

Poimenovanje človekove pravice vzbuja vtis, da so človekove pravice preprosto pravice, ki jih človek ima. Ta vtis zavaja. Obstaja več vrst pravic, ki jih človek lahko ima, tako da niso vse pravice (od) človeka tudi človekove pravice. Če kdo kupi rabljen avto, s prejšnjim lastnikom sklene pogodbo in pogodba mu daje pravico do avtomobila. Kupec železniške vozovnice ima pravico do vožnje z vlakom. Dijaki imajo po pravilniku pravico do ustne ocene. Starejši delavci imajo po zakonodaji pravico do dobrega meseca dopusta. Vendar te pravice v strogem pomenu besede niso človekove pravice, čeprav jih ljudje imajo in bi jim zato lahko rekli človekove pravice. **Za človekove pravice** v strogem pomenu besede ni potrebna posebna pogodba in zanje ni treba izpolnjevati posebnih pogojev (npr. plačati za avto, imeti status dijaka, biti v delovnem razmerju), temveč zanje **pravimo, da jih (vsak) človek ima zato, ker je človek.**

Mednarodni pakt o ekonomskih, socialnih in kulturnih pravicah, ki so ga razglasili Združeni narodi leta 1966, v preambuli pravi, da »te pravice izhajajo iz dostojanstva, ki je prirojeno človekovi osebnosti« (angl. »these rights derive from inherent dignity of the human person«). Ta formulacija, ki jo najdemo tudi v drugih dokumentih o človekovih pravicah, poudarja, da imamo ljudje temeljne pravice po svoji naravi, kar bi pomenilo, da jih imamo, neodvisno od tega, kje in kdaj smo se rodili. Trditev, da imamo človekove pravice po svoji naravi, lahko vodi do nesporazumov zaradi dveh razlogov. Prvič zaradi specifične narave pravic. Če se ozremo nekaj stoletij v preteklost, opazimo, da sužnji teh pravic niso imeli, in če se ozremo na položaj otrok na vojnih področjih danes (če navedemo samo skrajne primere), prav tako vidimo, da so njihove pravice kršene, potem postane jasno, da je ta »imeti« dvoumen. Zaostreno rečeno, bi to pomenilo, da ljudje pogosto imamo človekove pravice, čeprav jih nimamo. Imamo jih, ker so človekove pravice naravne, prirojene, neodtujljive, se pravi, da jih imamo, ne glede na to, ali se sploh zavedamo, da jih imamo, in ne glede na to, ali so te naše pravice spoštovane; vendar jih pogosto nimamo, ker v realnosti niso priznane oziroma so, če sprejmemo, da jih »na papirju« vendarle imamo, lahko v realnosti, ki za nas v resnici šteje, pogosto kršene.

Ta položaj človekovih pravic lahko razložimo z razlikovanjem med dejstvom (realnostjo) in najstvom (vrednotami): človekove pravice naj bi vsi spoštovali (ker so vrednota), vendar je dejstvo, da so včasih (nekaterim ljudem pa pogosto) kršene. Pravice vselej imamo kot najstvo (ideal), niso pa vselej realizirane in spoštovane (in s tem spremenjene v dejstvo). Ta razkorak med dejstvi in vrednotami nas opozori na »logiko pravic«: pravica ne meri na to, daje neko stanje vselej realizirano, temveč prav na to, da včasih ni. In v primerih, ko ni, se lahko sklicujemo na svojo pravico, da bi spremenili stanje, ko so nam pravice kršene. Dejstvo, da imamo vsi ljudje na primer pravico do izobraževanja, je pomembno ravno zato, ker se lahko zgodi, da nam je izobraževanje onemogočeno ali pa vsaj oteženo, in takrat se lahko sklicujemo na pravico do izobraževanja in od oblasti zahtevamo, da nam izobraževanje omogoči.

Tako dejstvo, da so pravice kršene, ne pomeni, da so pravice samo na papirju ali da so nepomembne, temveč je možnost kršitev ključna za sam status pravic. Pravice so tako ključnega pomena, ko tisti, ki imajo moč, neprimerno ravnajo – in takrat se lahko sklicujemo na svoje pravice, da se temu ravnanju upremo. Velja še več: pravice imajo procesno naravo.

Nikdar niso v celoti uresničene, tako da delujejo kot vodilo, ki si ga je človeštvo postavilo zato, da nam kaže pot k boljšemu svetu, za katerega si moramo prizadevati, se pravi k svetu, v katerem bodo človekove pravice uresničene v vse večji meri.

Trditev, da so človekove pravice naravne ali da so prirojene, lahko zavaja tudi zaradi specifične vsebine pojma narave v tej trditvi. Navajeni smo, da se s tistim, kar spada k naravi, ukvarja naravoslovje. Za domnevne naravne zakone tako lahko preverimo, ali res držijo ali ne. Eksperimenti dokažejo, ali je nekaj naravni zakon (denimo trditev, da je sila enaka zmnožku mase in pospeška, F = m ∙ a) ali pa ne. Ni pa eksperimenta, ki bi ugotovil, ali ima dojenček ob rojstvu določene pravice ali ne. Za človekove pravice trdimo, da so prirojene, ne zato, ker bi to ugotovila fizika ali biologija, temveč zato, ker človekove pravice merijo na to, da jih imajo vsi ljudje. Vendar pa človekove pravice niso naravne na enak način, kot so naravni zakoni narave ali kot je del narave človeka, da ima pljuča in ne denimo škrge.

Človekove pravice so stvar človeške družbe, natančneje soglasja držav, ki so podpisale določeno konvencijo oziroma deklaracijo, da uresničevanje določene pravice spada k človekovemu dostojanstvu oziroma k temu, da je življenje človeka res človeka vredno. Človekove pravice so tako najvišji standardi, s katerimi lahko presojamo, ali ljudje živijo človeka vredno življenje. So standardi, glede katerih vlada mednarodno soglasje. Soglasje o temeljnih vrednotah so sprejele države oziroma ga je sprejelo človeštvo, ki ga te države zastopajo, zato človekove pravice niso stvar narave, temveč so stvar kulture in civilizacije.

Torej: čeprav pravimo, da so človekove pravice naravne, dejansko niso del človeške biološke narave in nam niso prirojene, temveč jih je človeštvo postopoma oblikovalo in sprejelo kot ključno normo in kot nekaj, kar pripada vsem ljudem.

Pomemben del človekovih pravic (predvsem človekove pravice prve generacije) se nanaša na to, da država ne sme posegati v življenje posameznika; nastale so kot omejevanje absolutne vladarjeve moči. Te človekove pravice se na eni strani nanašajo na omejevanje oblasti, na drugi pa na zavarovanje svobode posameznika. Iz tega bi bilo narobe sklepati, da si človekove pravice in (državna) oblast nasprotujejo, v resnici namreč v sodobnem svetu za uresničevanje vseh človekovih pravic potrebujemo državo (v širšem pomenu besede).

Če so nam človekove pravice kršene, se lahko obrnemo na sodišče, kar pomeni, da država v obliki pravosodnega sistema varuje naše pravice. Obstaja pa vrsta pravic, ki so sploh vezane na državo, da jih ta uresničuje. Primer tega je npr. pravica do izobraževanja, ki ga v večini držav zagotavlja predvsem javni šolski sistem. Sodobna država tako ni več samo potencialna grožnja svobodi posameznika, temveč tudi zagotavlja uresničevanje človekovih pravic.

O človekovih pravicah lahko govorimo na splošno in trdimo, da je to in to naša človekova pravica. Vendar je v današnjem času taka obravnava pomanjkljiva. Obstajajo namreč mednarodni dokumenti, kjer so človekove pravice zapisane (najbolj znana sta Deklaracija o pravicah človeka in državljana iz časa francoske revolucije, danes pa **Splošna deklaracija človekovih pravic OZN in Evropska konvencija o človekovih pravicah** (polno ime je Konvencija o varstvu človekovih pravic in temeljnih svoboščin, nastala pa je v okviru Sveta Evrope).

 Vsebina človekovih pravic danes ni več tako odprta, da bi lahko vsak svoje predstave o človekovih pravicah predstavljal kot splošno veljavne: če je pravica zapisana v teh dokumentih, potem je to človekova pravica. Če je v teh dokumentih ni, potem to ni človekova pravica. Kar pa ne pomeni, da morda ne bodo v prihodnosti sestavili in sprejeli novega mednarodnega dokumenta, v katerem bodo zapisali nekaj novih človekovih pravic. Pri tem pa ključno ni to, da se tak dokument sestavi, ključno je, da ga večina držav sveta sprejme.

Iz tega sledi, da človekove pravice niso samo vsem ljudem prirojene in neodtujljive, temveč so se tudi zgodovinsko oblikovale, so zgodovinsko nastale in še nastajajo. V tem smislu človekove pravice odražajo, kaj si ljudje v nekem trenutku predstavljajo kot človeka vredno življenje. V mednarodnih deklaracijah in konvencijah zapisane pravice so poskus omogočiti, da bodo vsi ljudje lahko živeli življenje, v katerem bodo drugi z njimi ravnali kot z ljudmi, tako da bo njihovo življenje človeka vredno, in v katerem bodo ljudje ohranili svoje dostojanstvo.

**Členitev človekovih pravic**

Človekove pravice lahko razdelimo v **tri kategorije**.

V prvo spadajo **državljanske in politične pravice.** Te skušajo zaščititi svobodo posameznika in postavljajo meje posegom države v zasebnost posameznika. Vključujejo **pravico do življenja, svobode in osebne varnosti, pravico do političnega udejstvovanja, svobode prepričanja, izražanja, misli, vesti in veroizpovedi ter pravico do združevanja in zborovanja.**

V drugo skupino spadajo **ekonomske in socialne pravice**. Nanašajo se predvsem na ekonomsko in socialno varnost. Mednje sodijo pravica do dela, izobrazbe, zadovoljivega življenjskega standarda, hrane, bivališča in zdravstvene oskrbe.

V tretjo skupino spadajo **okoljske, kulturne in razvojne pravice**. Vključujejo pravico do življenja v neonesnaženem okolju in pravico do kulturnega, političnega in ekonomskega razvoja. Razlike med pravicami se kažejo tudi v dejstvu, da sta na svetovni ravni nastali dve pogodbi o varovanju človekovih pravic in ne samo ena, kot je bilo predvideno:

Mednarodni pakt o državljanskih in političnih pravicah (International Covenant on Civil and Political Rights, 1966) in Mednarodni pakt o ekonomskih, socialnih in kulturnih pravicah (International Covenant on Economic, Social and Cultural Rights, 1966).

**Mednarodni dokumenti**

V zgodovini so postopno nastajali različni dokumenti, ki so bili namenjeni varstvu človekovih pravic.

V evropskem prostoru sta najbolj znana angleška Velika listina svoboščin (Magna Carta Libertatum, 1215) in francoska Deklaracija o pravicah človeka in državljana (Déclaration des droits de l‘homme et du citoyen, 1789). Danes pa človekove pravice na svetovni ravni določajo dokumenti, ki so bili sprejeti v okviru OZN. Najširše sprejeti dokument o človekovih pravicah je Splošna deklaracija človekovih pravic. Izjavo so 10. decembra 1948 sprejeli tri leta prej ustanovljeni Združeni narodi.

Deklaracija določa seznam osnovnih pravic vsakega človeka ne glede na raso, barvo, spol, jezik, vero, politično ali drugo prepričanje. S podpisom te deklaracije so se posamezne države zavezale, da bodo spoštovale v deklaraciji zapisane pravice ne le svojih državljanov, temveč tudi državljanov drugih držav.

Splošna deklaracija človekovih pravic je osnova večine mednarodnih zakonov o človekovih pravicah, vendar ima sama status deklaracije, tako da ni pravno zavezujoč dokument. Njena načela so dobila pravno veljavo z oblikovanjem Mednarodnega pakta o državljanskih in političnih pravicah (sprejet 1966, pravice prve generacije) ter Mednarodnega pakta o ekonomskih, socialnih in kulturnih pravicah (sprejet 1966, pravice druge generacije). Oba veljata od leta 1976 in sta pravno zavezujoča, kar posledično odpre novo poglavje v razvoju človekovih pravic – obdobje, ki ga zaznamuje mednarodno varstvo človekovih pravic.

**Mednarodno varovanje človekovih pravic**

Mednarodni pakti imajo status mednarodnih pogodb, ko jih države podpišejo in ratificirajo. S tem se zavežejo, da bodo sprejele potrebne ukrepe za uresničevanje njihovih določil. Če tega ne storijo, imajo tisti, ki so utrpeli te kršitve, možnost uporabe pravnega varstva, ki državo podpisnico prisilijo v uresničevanje svojih obveznosti na področju človekovih pravic. Na ravni Evrope je najpomembnejši del tega varstva Evropska konvencija o varovanju človekovih pravic in temeljnih svoboščin, ki jo je sprejel Svet Evrope leta 1950 (pozneje pa so konvencijo dopolnjevali s protokoli). Kršitve določil te konvencije obravnava Evropsko sodišče za človekove pravice. Ustanovljeno je bilo leta 1959, odloča pa o pritožbah glede kršitev državljanskih in človekovih pravic, določenih z Evropsko konvencijo o varovanju človekovih pravic in temeljnih svoboščin, ne glede na to, ali je pritožnik individualna oseba ali država.